מנחם הכהן

הרב מנחם הכהן (26 ביולי 1932 – 29 באוגוסט 2025) היה רב, פובליציסט, פוליטיקאי והוגה דעות ישראלי, אשר כיהן כרב תנועת המושבים. כיהן כחבר הכנסת מטעם המערך ("העובד הדתי"), כרב ההסתדרות ובשנים 1997–2011 כרב הראשי ליהדות רומניה. בנוסף, חיבר ספרים ומאמרים.

ביוגרפיה
ממוזער|הקפות שניות בצה"ל, מחנה 80, מוצאי שמחת תורה, ה'תשמ"ט (1988)
הרב מנחם הכהן נולד בירושלים, בנו של החוקר הרב מרדכי הכהן. את לימודיו החל בתלמוד תורה "עץ חיים", בבית הספר "אלומה". בהמשך למד במשך שנתיים בישיבת חיי עולם, שפעלה באותה תקופה בכיכר השבת, ובשנת 1947, בגיל 15, עבר ללמוד בישיבת חברון. בפברואר 1954,עם סיום שירותו הצבאי הוא הוסמך לרבנות בידי הרב הראשי לישראל יצחק אייזיק הלוי הרצוג.

בצבא שירת בנח"ל. היה העורך הראשי של כתב-העת של הרבנות הצבאית "מחניים", ושימש קצין טקסים דתיים. בשנים 1955–1956 שירת כרב צבאי בחיל הים ויצא עם אוניית חיל הים אח"י משגב לסיור הראשון של אונית חיל הים בדרום אפריקה ב"מבצע משווה". היה עוזרו של הרב שלמה גורן ונלווה אליו בקרב מוצב אל-קובה ברצועת עזה, ובשחרור הכותל המערבי ומערת המכפלה במלחמת ששת הימים. מ-1967 ועד למותו הוא כיהן כרב תנועת המושבים ובשנים 1968–1977 כיהן גם כרב ההסתדרות הכללית.

הכהן היה מראשי תנועת "העובד הדתי". שימש כיו"ר סיעת העובד הדתי בהסתדרות וכיהן בוועדה המרכזת של ההסתדרות כנציג סיעה זו. עם הצטרפותה של "העובד הדתי" לסיעת המערך ולמפלגת העבודה. בשנים 1974–1988, כיהן מנחם הכהן בכנסת מטעם המערך מהכנסת השמינית ועד הכנסת ה-11. היה חבר בוועדת החוץ והביטחון, ועדת הכספים, ועדת החינוך והוועדה לקליטת עליה. היה פעיל במוסדות מפלגת העבודה. בשנים 1986–1988 עמד בראש ועדת משנה של ועדת החוץ והביטחון של הכנסת למצב הגיוס של תלמידי ישיבות. ועדה זו ציינה בממצאיה, שמאז "המהפך" ב-1977 שיעור תלמידי הישיבה הפטורים מגיוס עלה בקצב מהיר. בין המלצות הוועדה, שלא יצאו לפועל, היא המליצה כי רק 3% מכלל בני שנתון גיוס חרדיים יוכלו להצטרף להסדר "תורתו אומנותו".

לקראת הבחירות לכנסת השתים עשרה לא התמודד הכהן בבחירות במרכז העבודה למקום ברשימתה לכנסת.

הרב הכהן החזיק בתפיסת עולם דתית מתונה ובעמדות יוניות בשאלת הסכסוך הישראלי-פלסטיני.

ב-1976 ייסד הכהן את "המרכז למורשת היהדות על-שם פנחס ספיר" שבעיר העתיקה בירושלים, המשמש לסמינרים ולמפגשי לימוד לקהל מגוון.

בשנים 1997–2011 שימש הרב הראשי ליהדות רומניה.

כתב מאות מאמרים, הגותיים ופובליציסטיים, בין השאר בעיתונים "דבר", "על המשמר" ו"ידיעות אחרונות" והיה בעל טור קבוע בעיתון "ידיעות אחרונות" במשך כ-15 שנה.

נמנה עם מערכת האנציקלופדיה "בריטניקה לנוער". במשך עשרות שנים התגורר בשכונת הלל ברמת גן ואחר כך התגורר בירושלים.

בשנת ה'תשע"ט (2019) זכה באות עיטור "יקיר ירושלים" ובשנת 2023 זכה בעיטור נשיא מדינת ישראל.

הלך לעולמו ב-29 באוגוסט 2025, בן 93 במותו.

משפחתו
סבו של הכהן היה הרב אברהם צבי שור, ששימש כאב בית דין לחסידים בירושלים. אביו היה מרדכי הכהן ואמו רבקה (לבית שור).

היו לו שני אחים, הרב שמואל אבידור הכהן והרב פרופ' פנחס פלאי. על שלושתם כתב שלום כהן את הספר 'שיח אחים'.זמורה ביתן, 1987 כמו כן, ארבע אחיות: טובה וכטפוגל (גיתית הכהן), שרה, יהודית ואמרמה, שהייתה נשואה לרב יחזקאל פוגל.

הכהן היה נשוי לפרופסור דבורה הכהן, היסטוריונית מאוניברסיטת בר-אילן, ואב לשלושה ילדים: מירון הכהן, רשם האגודות השיתופיות, פרופסור אביעד הכהן, דיקן המרכז האקדמי שערי מדע ומשפט, וד"ר חגית הכהן-וולף, פסיכולוגית.

פרסים ואותות הוקרה
2004 - עיטור המסדר הרומני "להצטיינות בתחום התרבות" בדרגת מפקד גדול, מטעם נשיא רומניה יון איליאסקו, יחד עם עוד נציגים של הקהילות הדתיות במדינה, "כסימן להערכה מיוחדת של הפעילות בתחום הדתות, על הוכחת הרוח אקומנית ואזרחית ועל התרומה לחיזוק הקשרים בין הדתות, לדו-קיום טוב ובשלום בין כל הני האדם"
2019 - יקיר ירושלים
2023 - עיטור נשיא מדינת ישראל
2023 - אזרחות כבוד של רומניה - מטעם הפרלמנט של רומניה, עבור שירותים יוצאי דופן למדינה ולאומה הרומנית

ספריו
חיי אדם - לידה - הלכות, מנהגים ופולקלור הקשורים ללידה ביהדות
חיי אדם - גיל המצוות - הלכות, מנהגים ופולקלור הקשורים לבר מצווה ובת מצווה ביהדות
חיי אדם - כלולות - הלכות, מנהגים ופולקלור הקשורים לנישואין ביהדות
תורת עם - פירושים על התורה
הגדת עם - הגדה של פסח, הלכות, אגדות, מעשיות, אמרות; הוצאת מודן.
שיח אחים על מלחמות היהודים - יחד עם אחיו, הרב שמואל אבידור הכהן והרב פנחס פלאי
אבנים מספרות - היסטוריה ופולקלור של המקומות הקדושים ששוחררו על ידי צה”ל
One People (עם רעייתו, פרופ' דבורה הכהן) - על קהילות ישראל במזרח
חגים ומועדים (עורך, (עם רעייתו, פרופ' דבורה הכהן) - על מועדי ישראל
למען אחיי ורעיי, פרקי חיים (הוצאת מודן, תשפ״ה-2025)

לקריאה נוספת
 חנה עמית, חיים באר ואביעד הכהן (עורכים): מנחה למנחם - קובץ מאמרים לכבוד הרב מנחם הכהן, הוצאת הקיבוץ המאוחד, 2008
 שלום כהן, שיח אחים - על שלושת האחים הרב שמואל אבידור הכהן, פינחס פלאי ומנחם הכהן

קישורים חיצוניים


 ארכיון מנחם הכהן, באתר ארכיון מפלגת העבודה ע"ש משה שרת
 "מקדש מעט" - בית הכנסת וכליו מאמר של הרב מנחם הכהן שפורסם בכתב העת "מחניים" מאתר "הספרייה הווירטואלית של מטח"
 אירוע לציון גיל הגבורות לרב מנחם הכהן, בערוץ מושב TV באתר יוטיוב




ביאורים

הערות שוליים

קטגוריה:חברי הכנסת מטעם המערך עבודה-מפ"ם
קטגוריה:רבני הציונות הדתית בישראל
קטגוריה:רבנים צבאיים ישראלים
מנחם
קטגוריה:ציונות דתית: חברי כנסת
קטגוריה:חברי הכנסת השמינית
קטגוריה:חברי הכנסת התשיעית
קטגוריה:חברי הכנסת העשירית
קטגוריה:חברי הכנסת האחת עשרה
קטגוריה:רבנים חברי הכנסת
קטגוריה:יקירי ירושלים
קטגוריה:מעוטרי עיטור נשיא מדינת ישראל
קטגוריה:פעילי ההסתדרות הכללית
קטגוריה:ישראלים שנולדו ב-1932
קטגוריה:ישראלים שנפטרו ב-2025
קטגוריה:יהודים הקבורים בהר המנוחות